A feltaláló
A kosárlabdát az USA-ban található springfieldi (Massachussets) YMCA-iskola tornatanára, a kanadai dr. James Naismith találta föl 1891-ben a tornát megunó diákjai élénkítésére.
Az első meccs
Az első kosárlabdameccset Naismith diákjai játszották 1891 decemberében a springfieldi iskolában. Egy csapatban kilenc játékos szerepelt, a végeredmény pedig 1-0 lett.
A kellékek
Eleinte focilabdával játszottak, amit a tornaterem két végére felfüggesztett barackkosarakba kellett bedobni. A kosarak alja nem volt kivágva, így minden pont után ki kellett szedni a labdát. 
Az első olimpia
A kosárlabda az 1936-os berlini olimpián szerepelt először a játékok programjában. 1936-ban az érmeket a 74 éves James Naismith adta át, többek között a győztes USA játékosainak.
Feldobások
Egészen 1937-ig minden kosár után új feldobással dőlt el, ki támadhat. 
Az első fekete játékos
Az NBA első fekete játékosa, Earl Lloyd 1950. október 31-én játszotta első meccsét a Washington Capitols színeiben.
Támadóidő
1950-ben egy Fort Wayne Pistons-Minneapolis Lakers meccsen 19-18 lett az eredmény, mivel egy csapat bármennyi ideig birtokolhatta a labdát a támadásnál. A 24 másodperces támadóidőt csak az 1954-55-ös szezonban vezették be az NBA-ben.
All-Star
Az első All-Star meccset 1951-ben játszották. Bár az NBA vezetője, Maurice Podoloff félt a lebőgéstől, az esemény sikere az ötletgazda Boston Celtics-tulajdonost, Walter A. Brownt igazolta.
A legtöbb pont
Wilt Chamberlain 1962. március 2-án 100 pontot szerzett a Philadelphia Warriors színeiben a New York Knicks elleni meccsen. Ez azóta is a legtöbb pont, amit valaha NBA-meccsen dobtak.
A legmagasabb játékos
Az NBA valaha volt legmagasabb játékosa, a román Gheorghe Muresan 231 centiméter magas volt.
